CELEX: 52017PC0567
Language: fi
Date: 2017-10-04
Title: Ehdotus NEUVOSTON ASETUS asetuksen (EU) N:o 904/2010 muuttamisesta luotettavaksi tunnustetun verovelvollisen osalta

EUROOPAN KOMISSIO
            Bryssel 4.10.2017
            COM(2017) 567 final
            2017/0248(CNS)
            Ehdotus
            NEUVOSTON ASETUS
            asetuksen (EU) N:o 904/2010 muuttamisesta luotettavaksi tunnustetun verovelvollisen osalta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Tämä ehdotus on osa lainsäädäntökokonaisuutta, jonka tarkoituksena on ottaa Euroopan vankan yhtenäisen alv-alueen luomiseksi käyttöön unionin sisäisessä rajat ylittävässä kaupassa lopullinen alv-järjestelmä, jonka periaatteena on verottaminen tavaroiden määräjäsenvaltiossa. Tällaista yksinkertaisempaa ja petoksilta suojattua lopullista alv-järjestelmää koskeva lainsäädäntöehdotus sisältyi komission vuoden 2017 työohjelmaan
                     1
                  . Ehdotuksiin unionin sisäisen rajat ylittävän kaupan lopulliseksi alv-järjestelmäksi sisältyy myös jäsenvaltioiden pyytämiä parannuksia nykyiseen alv-järjestelmään
                     2
                  .
               
               
                  Jotta lopullinen alv-järjestelmä voitaisiin toteuttaa ja tietyt edellä mainitut parannukset tehdä nykyiseen järjestelmään, verovelvollisten olisi voitava tietyin edellytyksin saada luotettavaksi tunnustetun verovelvollisen asema. Luotettavaksi tunnustetun verovelvollisen käsitteen avulla voitaisiin todistaa, että tiettyä yritystä voidaan yleisesti pitää luotettavana veronmaksajana. Eräitä yksinkertaistamissääntöjä, jotka liittyvät call off varastojärjestelyihin, ketjuliiketoimiin tai mahdollisesti petosalttiiden tavaroiden kuljettamista tai lähettämistä toiseen jäsenvaltioon koskevaan todisteeseen, olisi sovellettava vain, jos luotettaviksi tunnustetut verovelvolliset osallistuvat kyseessä olevaan liiketoimeen. Lisäksi luotettavaksi tunnustetun verovelvollisen käsitteen pitäisi mahdollistaa lopullisen alv-järjestelmän asteittainen täytäntöönpano, koska lopullisen järjestelmän ensimmäisessä vaiheessa käänteistä verovelvollisuutta sovellettaisiin unionin sisäisiin tavaraluovutuksiin, joissa hankkija on luotettavaksi tunnustettu verovelvollinen. Perustelu tälle on se, että koska luotettavaksi tunnustettu verovelvollinen on määritelmän mukaisesti luotettava veronmaksaja, petosta ei uskota tapahtuvan sen vuoksi, että luotettavaksi tunnustetulta verovelvolliselta ei kannettaisi arvonlisäveroa unionin sisäisissä tavaraluovutuksissa. 
               
               
                  Tässä yhteydessä on yritysten ja veroviranomaisten kannalta välttämätöntä, että yrityksen luotettavaksi tunnustetun verovelvollisen asema voidaan tarkistaa välittömästi verkossa. Tämä edellyttää, että kaikki jäsenvaltiot tallettavat tiedot yrityksistä ja niiden luotettavaksi tunnustetun verovelvollisen asemasta sähköiseen järjestelmään. Lisäksi kunkin jäsenvaltion toimivaltaisten viranomaisten on varmistettava, että kaikkien yritysten osalta on mahdollista saada vahvistus siitä, onko yrityksellä luotettavaksi tunnustetun verovelvollisen asema. Näistä jäsenvaltioiden velvollisuuksista on säädettävä hallinnollista yhteistyötä koskevan lainsäädännön eli hallinnollisesta yhteistyöstä ja petosten torjunnasta arvonlisäverotuksen alalla 7 päivänä lokakuuta 2010 annetun neuvoston asetuksen (EU) N:o 904/2010
                     3
                  , jäljempänä ’hallinnollista yhteistyötä alv:n alalla koskeva asetus’, puitteissa.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotuksen tarkoituksena on luoda luotettavaksi tunnustetun verovelvollisen asemalle käytännön vaikutus. Kyseinen käsite on yksi perustekijöistä unionin sisäisen kaupan lopullisessa alv-järjestelmässä, joka alv-toimintasuunnitelman
                     4
                   mukaisesti perustuu verottamiseen tavaroiden määräjäsenvaltiossa. Luotettavaksi tunnustetun verovelvollisen asemalla on merkitystä myös jäsenvaltioiden nykyiseen järjestelmään pyytämien eräiden parannusten kannalta. Kyseiset parannukset liittyvät sääntöihin ketjuliiketoimista, call off varastojärjestelyistä ja verosta vapautettujen yhteisöluovutusten kuljettamista koskevista todisteista.
               
            
            
               •Yhdenmukaisuus unionin muiden politiikkojen kanssa
            
            
               
                  Yksinkertaisen, nykyaikaisen ja petoksilta suojatun alv-järjestelmän luominen on yksi komission veropoliittisista painopisteistä vuonna 2017
                     5
                  .
               
               
                  Missing trader -petosten torjuminen on myös yksi Europolin EU:n toimintapoliittisessa syklissä
                     6
                   mainituista Euroopan unionin rikostorjunnan painopistealoista. On myös huomattava, että sopimus
                     7
                   Euroopan syyttäjänviraston (EPPO) perustamisesta on tehty. Kyseinen virasto on tietyin edellytyksin toimivaltainen alv-petoksissa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu Euroopan unionin toiminnasta tehdyn sopimuksen (SEUT-sopimus) 113 artiklaan. Kyseisen artiklan mukaan neuvosto antaa yksimielisesti erityisessä lainsäätämisjärjestyksessä sekä Euroopan parlamenttia ja talous- ja sosiaalikomiteaa kuultuaan säännökset jäsenvaltioiden sääntöjen yhdenmukaistamisesta välillisen verotuksen alalla.
               
            
            
               •Toissijaisuusperiaate (jaetun toimivallan osalta) 
            
            
               
                  Euroopan unionista tehdyn sopimuksen (SEU-sopimus) 5 artiklan 3 kohdassa määrätyn toissijaisuusperiaatteen mukaisesti unionin tasolla voidaan toteuttaa toimia vain, jos jäsenvaltiot eivät voi yksin riittävällä tavalla saavuttaa suunniteltujen toimien tavoitteita vaan ne voidaan ehdotetun toiminnan laajuuden tai vaikutusten vuoksi saavuttaa paremmin unionin tasolla.
               
               
                  Yritysten luotettavaksi tunnustetun verovelvollisen asemaa koskevien tietojen tallentamiseen ja käyttöoikeuden myöntämiseen liittyvät kysymykset ovat luonteeltaan sellaisia, että yksittäiset jäsenvaltiot eivät voi niistä päättää, sillä yritysten ja veroviranomaisten olisi kaikissa jäsenvaltioissa voitava samalla tavalla tarkastaa, onko muihin jäsenvaltioihin sijoittautuneilla yrityksillä luotettavaksi tunnustetun verovelvollisen asema. Tämä edellyttää yhteisiä puitteita, ja tällaisesta aloitteesta on tehtävä komission ehdotus hallinnollista yhteistyötä alv:n alalla koskevan asetuksen muuttamiseksi.
               
            
            
               •Suhteellisuusperiaate
            
            
               
                  Ehdotuksessa määritellään vain luotettavaksi tunnustetun verovelvollisen asemaa koskevat puitteet. Valvonta ja soveltaminen jäävät jäsenvaltioiden vastuulle. Erityisesti yksittäisten verovelvollisten luotettavaksi tunnustetun verovelvollisen aseman myöntäminen tai peruuttaminen yhteisesti sovituin edellytyksin kuuluu edelleen jäsenvaltioiden yksinomaiseen toimivaltaan.
               
            
         
         
            
               •Toimintatavan valinta
            
            
               
                  Koska alalla voimassa oleva säädös on asetus, sitä voi muuttaa vain toisella asetuksella.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Komissio on perustanut teknisen tason keskusteluja varten kaksi alv-työryhmää: alv:n tulevaisuutta käsittelevän työryhmän ja alv-asiantuntijaryhmän. Ryhmät ovat keskustelleet unionin sisäisen kaupan lopullisesta alv-järjestelmästä ja myös luotettavaksi tunnustetun verovelvollisen kysymyksestä. Lisäksi asiasta järjestettiin 20.12.2016–20.3.2017 julkinen kuuleminen, johon saatiin 121 vastausta
                     8
                  .
               
            
            
               •Vaikutustenarviointi
            
            
               
                  Erillisessä vaikutustenarvioinnissa [SWD(2017)325 ja sen tiivistelmä SWD(2017)326] käsitellään muun muassa tätä ehdotusta.
               
               
                  Sääntelyntarkastelulautakunta tarkasteli ehdotuksen vaikutustenarviointia 14. heinäkuuta 2017 [Ares(2017)3573962-SEC(2017)423]. Lautakunta antoi ehdotuksesta myönteisen lausunnon ja esitti joitakin suosituksia, jotka on otettu huomioon. Lautakunnan lausunto ja suositukset ovat tämän ehdotuksen mukana olevan vaikutustenarviointia koskevan komission yksiköiden valmisteluasiakirjan liitteessä 1.
               
            
            
               4.TALOUSARVIOVAIKUTUKSET
            
            
               Ehdotuksella ei ole kielteisiä vaikutuksia EU:n talousarvioon.
            
            
               5.LISÄTIEDOT
            
            
               •Ehdotukseen sisältyvien säännösten yksityiskohtaiset selitykset
            
            
               Ehdotuksen 1 artikla muodostaa perustan luotettavaksi tunnustetun verovelvollisen aseman sisällyttämiselle alv-tietojen vaihtojärjestelmään (VIES). Nykyisin VIES-järjestelmää käytetään muun muassa toisessa jäsenvaltiossa olevan asiakkaan arvonlisäverotunnisteen voimassaolon tarkistamiseen sen määrittämiseksi, voidaanko tälle asiakkaalle lähtöjäsenvaltion ulkopuolelle toimitettavat, kuljetettavat tai lähetettävät tavarat vapauttaa alv:sta. Käytännön näkökulmasta asiakkaan luotettavaksi tunnustetun verovelvollisen aseman tarkistaminen alv:n kantamatta jättämiseksi toimitettaessa tavaroita unionin sisäisesti lopullisessa järjestelmässä, on melko samanlaista kuin arvonlisäverotunnisteen tarkistaminen. Koska luotettavaksi tunnustetun verovelvollisen asemalla on merkitystä rajat ylittävissä tilanteissa ja koska tieto- ja viestintäinfrastruktuuri on jo olemassa ja kaikki veroviranomaiset käyttävät sitä, on suotavaa käyttää olemassa olevaa infrastruktuuria ja ulottaa sen toiminta kattamaan verovelvollisten luotettavaksi tunnustetun verovelvollisen asema. 
            
            
               Luotettavaksi tunnustetun verovelvollisen aseman sisällyttämiseksi järjestelmään on ensiksi tarpeen, että jäsenvaltiot, jotka ovat vastuussa yritysten luotettavaksi tunnustetun verovelvollisen aseman myöntämisestä ja peruuttamisesta, keräävät nämä tiedot ja tallettavat ne sähköisesti. Tätä varten hallinnollista yhteistyötä alv:n alalla koskevan asetuksen 17 artiklaa muutetaan sen varmistamiseksi, että verovelvollisista tallennetaan myös tieto siitä, onko verovelvollisella luotettavaksi tunnustetun verovelvollisen asema. Lisäksi hallinnollista yhteistyötä alv:n alalla koskevan asetuksen 31 artiklaa muuttamalla varmistetaan, että vahvistus tietyn henkilön luotettavaksi tunnustetun verovelvollisen asemasta on saatavissa sähköisesti.
            
            
               2017/0248 (CNS)
            
            
               Ehdotus
            
            
               NEUVOSTON ASETUS
            
            
               asetuksen (EU) N:o 904/2010 muuttamisesta luotettavaksi tunnustetun verovelvollisen osalta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,
            
         
         
            
               ottaa huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottaa huomioon Euroopan parlamentin lausunnon
                  9
               , 
            
            
               ottaa huomioon Euroopan talous- ja sosiaalikomitean lausunnon
                  10
               ,
            
            
               noudattaa erityistä lainsäätämisjärjestystä,
            
            
               sekä katsoo seuraavaa:
            
            
               (1)Komissio ilmoitti arvonlisäveroa (alv) koskevassa toimintasuunnitelmassaan
                  11
                aikovansa esittää ehdotuksen lopullisesta arvonlisäverojärjestelmästä, jota sovelletaan yritysten keskinäiseen rajat ylittävään kauppaan jäsenvaltioiden välillä. Neuvosto kehotti 8 päivänä marraskuuta 2016 antamissaan päätelmissä
                  12
                komissiota tekemään eräitä parannuksia rajat ylittävässä kaupassa sovellettaviin unionin alv-sääntöihin.
            
            
               (2)Luotettavaksi tunnustettu verovelvollinen on yksi unionin sisäistä kauppaa koskevan uuden lopullisen alv-järjestelmän keskeisistä osatekijöistä, ja sitä käytetään lisäksi eräissä nykyisen alv-järjestelmän yksinkertaistamistoimenpiteissä. Luotettavaksi tunnustetun verovelvollisen käsitteen avulla olisi voitava todistaa, että tiettyä verovelvollista voidaan pitää luotettavana veronmaksajana unionissa.
            
            
               (3)Tiettyjä direktiivin 2006/112/EY
                  13
                sääntöjä, jotka koskevat petosalttiina pidettyjä liiketoimia, sovelletaan ainoastaan, jos osallisina on luotettaviksi tunnustettuja verovelvollisia. Sen vuoksi on välttämätöntä voida tarkastaa sähköisesti, onko verovelvollisella luotettavaksi tunnustetun verovelvollisen asema, jotta voidaan varmistaa, että kyseisiä sääntöjä voidaan soveltaa.
            
            
               (4)Ensimmäisenä askeleena kohti alv-toimintasuunnitelmassa esitettyä lopullista alv-järjestelmää olisi unionin sisäisissä tavaraluovutuksissa sovellettava käänteistä verovelvollisuutta, jos tavaran hankkija on luotettavaksi tunnustettu verovelvollinen. Sen vuoksi unionin sisäisen tavaraluovutuksen suorittavan verovelvollisen pitää tietää, onko asiakkaalle myönnetty luotettavaksi tunnustetun verovelvollisen asema. Ottaen huomioon käytännön samankaltaisuus tavaroiden yhteisöluovutuksille nykyisin myönnettävän verovapautuksen kanssa ja jotta voidaan välttää tarpeettomat kustannukset tai rasitteet, olisi käytettävä alv-tietojen vaihtojärjestelmää (VIES), johon olisi sisällytettävä tiedot luotettavaksi tunnustetun verovelvollisen asemasta.
            
            
               (5)Jotta tiedot olisivat saatavilla siitä, onko verovelvollisille myönnetty jäsenvaltioissa luotettavaksi tunnustetun verovelvollisen asemaa, jäsenvaltioiden olisi tallennettava sähköiseen järjestelmään verovelvollisia koskeva ajantasainen tieto luotettavaksi tunnustetun verovelvollisen asemasta. Sen jälkeen jäsenvaltioiden veroviranomaisten olisi annettava muiden jäsenvaltioiden veroviranomaisille automaattinen pääsy näihin tietoihin ja niiden olisi neuvoston asetuksen (EU) N:o 904/2010
                  14
                3 artiklan 1 kohdassa tarkoitettujen henkilöiden pyynnöstä voitava saada kaikista verovelvollisista sähköinen vahvistus siitä, onko luotettavaksi tunnustetun verovelvollisen asemaa myönnetty, jos sillä on merkitystä kyseisessä artiklassa tarkoitettujen liiketoimien kannalta.
            
            
               (6)Kun otetaan huomioon, että tämän asetuksen säännökset ovat tulosta neuvoston direktiivillä [...]/EU
                  15
                käyttöön otetuista muutoksista, tätä asetusta olisi sovellettava siitä päivästä alkaen, jona kyseisten muutosten soveltaminen alkaa.
            
            
               (7)Sen vuoksi asetusta (EU) N:o 904/2010 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetus (EU) N:o 904/2010 seuraavasti:
            
            
               (1)
                     Korvataan 17 artikla seuraavasti:
            
            
               ”17 artikla
            
            
               1. 
                     Kunkin jäsenvaltion on talletettava sähköiseen järjestelmään seuraavat tiedot:
            
            
               a)
                     direktiivin 2006/112/EY XI osaston 6 luvun mukaisesti keräämänsä tiedot;
            
         
         
            
               b)
                     direktiivin 2006/112/EY 213 artiklan mukaisesti kerätyt tiedot sellaisten henkilöiden henkilöllisyydestä, toiminnasta, oikeudellisesta muodosta ja osoitteesta, joille jäsenvaltio on antanut arvonlisäverotunnisteen, ja päivä, jona tämä tunniste on annettu;
            
            
               c)
                     tiedot antamistaan arvonlisäverotunnisteista, joiden voimassaolo on lakannut, ja päivä, jona niiden voimassaolo on lakannut; ja
            
            
               d)
                     direktiivin 2006/112/EY 360, 361, 364 ja 365 artiklan mukaisesti keräämänsä tiedot sekä 1 päivästä tammikuuta 2015 alkaen tiedot, jotka se kerää mainitun direktiivin 369 c, 369 f ja 369 g artiklan nojalla;
            
            
               e)
                     tiedot direktiivin 2006/112/EY 13 a artiklan mukaisesta luotettavaksi tunnustetun verovelvollisen asemasta sekä kyseisen aseman myöntämis-, epäämis- ja peruuttamispäivä.
            
            
               2.
                     Tämän artiklan 1 kohdan b, c, d ja e alakohdassa tarkoitettuja tietoja koskevaa automatisoitua pyyntöä koskevat tekniset yksityiskohdat hyväksytään 58 artiklan 2 kohdassa säädettyä menettelyä noudattaen."
            
            
               (2)
                     Korvataan 31 artiklan 1 kohta seuraavasti: 
            
            
               ”1.
                     Kunkin jäsenvaltion toimivaltaisten viranomaisten on huolehdittava siitä, että tavaroiden yhteisöluovutukseen tai palvelujen yhteisösuoritukseen osallistuvat henkilöt ja sijoittautumattomat verovelvolliset, jotka suorittavat televiestintäpalveluja, radio- ja televisiolähetyspalveluja ja sähköisesti suoritettavia palveluja, erityisesti direktiivin 2006/112/EY liitteessä II tarkoitettuja palveluja, voivat saada tällaisia liiketoimia varten sähköisen vahvistuksen kenen tahansa henkilön arvonlisäverotunnisteen voimassaolosta sekä siihen liittyvästä nimestä ja osoitteesta. Lisäksi kunkin jäsenvaltion toimivaltaisten viranomaisten on varmistettava, että on mahdollista saada sähköinen varmennus siitä, onko tietty henkilö 2006/112/EY 13 a artiklan mukainen luotettavaksi tunnustettu verovelvollinen, jos tällaisella verotuksellisella asemalla on merkitystä kyseisen artiklan kannalta. Näiden tietojen on vastattava tämän asetuksen 17 artiklassa tarkoitettuja tietoja.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2019.
            
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Komission työohjelma 2017: EU, joka suojelee, puolustaa ja tarjoaa mahdollisuuksia, COM(2016) 710 final. 
                     
                  http://eur-lex.europa.eu/legal-content/EN/TXT/?qid=1487237841093&uri=CELEX:52016DC0710
               
               
                  
                     (2)
                  Ks. neuvoston päätelmät 8. marraskuuta 2016 EU:n nykyisten alv-sääntöjen parannuksista rajatylittävissä liiketoimissa (nro. 14257/16 FISC 190 ECOFIN 1023, 9. marraskuuta 2016).
                     
                  http://data.consilium.europa.eu/doc/document/ST-14257-2016-INIT/fi/pdf
               
               
                  
                     (3)
                  EUVL L 268, 12.10.2010, s. 1–18.
               
               
                  
                     (4)
                  Arvonlisäveroa koskeva toimintasuunnitelma – Kohti EU:n yhtenäistä arvonlisäveroaluetta – aika tehdä päätöksiä (COM(2016) 148 final, 7.4.2016).
               
               
                  
                     (5)
                  Vuotuinen kasvuselvitys 2017, ka. 
                  https://ec.europa.eu/info/publications/2017-european-semester-annual-growth-survey_en
               
               
                  
                     (6)
                  
                  EMPACTin 
                   (Euroopan monialainen rikosuhkien torjuntafoorumi) prioriteetit.
               
               
                  
                     (7)
                  Ks. 
                  http://www.consilium.europa.eu/en/press/press-releases/2017/06/08-eppo/
               
               
                  
                     (8)
                  Ks. sidosryhmien kuuleminen, liite 2, komission yksiköiden valmisteluasiakirja – Vaikutusten arviointi – Liite asiakirjaan ”Ehdotus neuvoston direktiiviksi direktiivin 2006/112/EY muuttamisesta arvonlisäverojärjestelmän tiettyjen sääntöjen yhdenmukaistamiseksi ja yksinkertaistamiseksi sekä lopullisen järjestelmän käyttöön ottamiseksi jäsenvaltioiden välisen kaupan verotusta varten” ja siihen liittyvän avoimen julkisen kuulemisen tulokset: 
                  https://ec.europa.eu/taxation_customs/consultations-get-involved/tax-consultations_en
                                                                 
               
               
                  
                     (9)
                  EUVL C , , s. .
               
               
                  
                     (10)
                  EUVL C , , s. .
               
               
                  
                     (11)
                  Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta – Kohti EU:n yhtenäistä arvonlisäveroaluetta – aika tehdä päätöksiä (COM(2016) 148 final, 7.4.2016).
               
               
                  
                     (12)
                  Ks. neuvoston päätelmät 8. marraskuuta 2016 EU:n nykyisten alv-sääntöjen parannuksista rajatylittävissä liiketoimissa (nro. 14257/16 FISC 190 ECOFIN 1023, 9. marraskuuta 2016). 
               
               
                  
                     (13)
                  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).
               
               
                  
                     (14)
                  Neuvoston asetus (EU) N:o 904/2010, annettu 7 päivänä lokakuuta 2010, hallinnollisesta yhteistyöstä ja petosten torjunnasta arvonlisäverotuksen alalla (EUVL L 268, 12.10.2010, s. 1).
               
               
                  
                     (15)
                  Neuvoston direktiivi [...]/EU, annettu [...], direktiivin 2006/112/EY muuttamisesta arvonlisäverojärjestelmän tiettyjen sääntöjen yhdenmukaistamiseksi ja yksinkertaistamiseksi sekä lopullisen järjestelmän käyttöön ottamiseksi jäsenvaltioiden välisen kaupan verotusta varten (EUVL L [...]).